Luzano: Aldaw ti wayawaya… nagameran kontrobersiya!
INTAY manen lagipen ken ngilinen daytoy nga aldaw kas lagip ti Aldaw ti Wayawaya ti pagilian manipud kuko dagiti simmakop. Ngem iti panagriknami, adda sumipsippayot a liday gapu kadagiti kontrobersiya ditoy pagilian iti naglabas ken agdama. No koma ta sibibiag pay amin dagiti bannuartayo a nangipuspusta iti biagda para iti pagilian… mabalin a mapasamak manen ti pudpudno a kaipapanan ti panagalsa kontra kadagiti kabusor. Mabalin nga um-umsiag manen ti dir-I ken ikkis kadagiti turod ken kabanbantayan iti sidong ti ipatpategtayo a wagayway wenno bandera. Ngem iti agdama… nagameranen (dagita nga ikkisda ken kanalbuong iti nakaipasungalngalanda idi a gubat) iti agsasamusam a liday ken pungtot. No apay… intay man sukainan kabsat:
******
Idi nangrugi ti rinnupak iti nagbaetan ti tropa ti gobyerno ken Maute-ISIS sadiay Marawi a sentro ti Lanao Del Sur ken mabigbig a disso dita Mindanao….kinagiddan ti panagsayasay ti dara ti pannakaisa ti wagayway dagiti terorista. Bandera ti Isis (Islamic State of Iraq and Syria) ti naisa kadagiti disso ti pagbabakalan.
A ti kayatna a sawen, kayatda ti mangagaw iti disso wenno teritoryo ti pagilian a pagbalinenda a daga ken sarikedked. Kayatda ti mangtagikua iti bukodda a probinsiya nga isuda laeng ti agari ken agnaed. Ngem saan met nga itulok ti gobyerno a mapasamak ti kasta.
So, dimmegdeg ti rinnupak agingga iti agdama. Iti report ti AFP, addan nasurok iti 130 a terorista ti napapatay, nasurok iti 25 iti benneg ti military, tallo iti PNP, 20 iti sibilyan ken adu pay dagiti nasugatan ken mabalin nga adu pay dagiti bangkay a dipay nasarakan kasta met dagiti injured, sibilyan man wenno terorista.
Subliak ti bandera nga inisa dagiti terorista ti nangparubrob iti pudot ti rinnupak. Nupay iti biang ti lokal a gobyerno… saan a bimmaba ti bandera ti Pilipinas iti pasdek ti Kapitolyo ken Munisipyo a binantayan dagiti lokal nga opisyalesda. Kudos kadakayo appomi.
Dayta dagiti simbolo ti kakaisuna a wagayway (original) nga inisa idi ni Pres. Emilio Aguinaldo idiay Kawit, Cavite nga iti agdama ket adda a nakadulin iti museo ditoy Baguio City. Rumbeng a no bandera wenno wagayway ti pagsaritaan… maymaysa laeng ti bandera ti pagilian nga intay respetuen ken pagtamedan… kas nagkaysa a puli ti Luzon-Visayas-Mindanao.
******
Ita nga aldaw, Lunes, Junio 12… malagiptayo manen dagiti tuodtayo a nagbuis iti biagda para iti wayawaya ti pagilian. Dinupirda dagiti napipigsa a puwersa ti kalaban.
Dinto kalipatan dagita a lagip dagiti bannuar. Ngem iti agdama a panawen…namantsaan ti dignidad ti raem ken respeto kadagiti bannuar nangruna kenni Gat. Jose Rizal.
Nakas-ang ti pagteng sadiay Marawi City. Iti katibok ti rinnupak ken pannakasunson dagiti terorista babaen iti puwersa military ken pulis….pinuntirya dagiti terorista ti ulo ni Gat. Jose Rizal.
Napaggedan piman ti rebultona. Dida man laeng nirespeto iti kinatao ken kinabannuarna. Sabagay, ultimo simbaan sadiay ket inda sinerrek ken nagaramidan iti di ninamnama a mapasamak.
Dinadaelda dagiti rebulto ken napapateg a banag iti uneg ti simbaan. Kunada: dida man la nangted respeto iti Apo a Nailangitan. Aramid kano ti demonyo dagita a pasamak.
Adu ti nagamak iti nakuna nga eksena. Sapay koma, kunada, ta saan a mapasamak ti “Religious War.” Kuna met dagiti relihiyoso… ditay koma met biangan ti tradisyonal a nakaibangonan dagiti nagduduma a sekta.
Rinnespeto koma ti masapul. Sapay koma ta awan ti karma, inyarasaasda.
******
Itay nabiit, iti baet dagiti kanalbuong iti agtultuloy a rinnupak iti nagbaetan ti Maute-Isis ken tropa ti gobyerno… adu ti naklaat idi rimmuar ti report nga adda bulto-bulto a cash ken tseke ti nasarakan dagiti tropa ti gobyerno.
Iti damag, P52 million cash ken P27 million worth ti tseke ti nasarakanda iti maysa a balay nga iti agdama ket maim-imbistigaran pay laeng tapno maammuan no asino ti akinkukua.
Gapu iti daytoy… nagtudon dagiti adu nga atap. Sinuspetsada a pondo kano dayta dagiti Maute-Isis manipud kadagiti nasurok dua gasut a supporters-da a nabuking ti DND.
Adda atapda a adu ti pondo dagiti terorista para armas isu a dida maibusan iti ramit. Sabagay… pasig nga espekulasyon dagita iti agdama agingga iti saan a malpas ti imbestigasyon. Sapay koma ta awanto ti sumablay wenno pumalpak kas iti pimmalpak kano nga atap ni DOJ Secretary Aguirre panggep iti taripnong (kano da Sen. Trillanes, et al) sadiay Marawi sakbay ti atake ti Maute. Simmablay daytoy isu a nakiddaw kenni Aguirre nga agapolohiya iti publiko. Dayta kano met ti aramidenna, kunada. Tsk tsk… no didanto met ngamin teppelan dagiti isawsawangda.
No sibibiag laeng daydi lolok, baka pinalapalnakayon iti badang ken langdet. Kabkabusorna unay dagiti parammag ken palaw-as. Kunana idi: aramid ti pakakitaan, saan a ti baliksen ti dila. Ngem guray…ita a panawen, lolo… naim-imas kano no paggidanem nga aramaten ti dila ken aksiyon tapno makagtengka kano idiay impierno. Sus ginoo… amangan ta sabali manen ti tinnagna. Change topic.
******
Adda kanon arrest order nga inisyu ni Defense Secretary Delfin Lorenzana, kas Martial Law administrator para kadagiti nasurok iti 200 a katao a pakairamanan dagiti adda iti Maute group ken dagiti supportersda.
Kas kuna ni AFP Chief of Staff General Eduardo Ano, implementor ti Martial Law: “We are actually now implementing the serving of the arrest warrants to these people!”
Ti immuna a nasampelan ket ni Cayamora Maute, ama da Omar ken Abdullah Maute ken ti sigud nga alkalde ti Marawi City ani Fahad Salic a sigud kano nga asawa ni Actress Alma Moreno. Kuna pay ti report a nairaman iti arrest order list dagiti sigud a pulitiko ken nababaknang nga indibidual idiay Mindanao.
In short… dakkel ken nadagsen gayamen ti pondasyon ti Maute-Isis nangruna ket nakikapponen daytoy iti puwersa ti Abu Sayyaf (ASG) nga idauluan ni Esnilon Hapilon.
Dayta ti gapuna no apay a nangidiaya ni President Duterte iti P10 million para iti ulo ni Hapilon ken sag-P5 million met kadagiti agkabsat nga Omar ken Abdullah Maute.
Ngem kuna met dagiti dadduma: masapul koma a mas dakdakkel pay ti bounty money tapno mas naparpartak matiliw wenno mapapatay dagiti terorista. Ngamin no nangato ti bounty money, adda posibilidadna nga uray kakaduada met laeng ti agbaliktad.
******
Kalpasan iti giyera ti gobyerno kontra Maute-Isis… maisaruno ngata met ti grupo dagiti ASG, BIFF ken aminen a grupo dagiti terorista? Dakkel ti posibilidadna, kuna ta ngamin ket desididon ni Digong a mangpulbos kadakuada. Itay ngarud nabiit ket isu a mismo ti nagkuna a mas maymayat no ipan kenkuana ti ulo ni Hapilon ken Maute Brothers ngem nadagsen ti inibbatanna a saludsod iti sango dagiti soldado idi napanna ida binisita idiay Tacurong, Sultan Kudarat: “Apay a binaybay-an dagiti Maranao a makastrek dagiti Maute Group idiay Marawi? Apay a saanda a prenotektaran ti lugarda a serken dagiti terrorista?” ala, adu pay ti kayatmi a yablat ngem kurangen ti espasyo, pards. Makikaykaysakami iti ngilin ita nga aldaw para iti Wayawaya ti sangapagilian. Mabuhay Pilipinas! Adios mi amor, ciao, mabalos!
Published in the SunStar Baguio newspaper on June 12, 2017.
Latest issues of SunStar Baguio also available on your mobile phones, laptops, and tablets. Subscribe to our digital editions at epaper.sunstar.com.ph and get a free seven-day trial.
ilo_Latn ilo_Latn unk ilo_Latn ilo_Latn ilo_Latn ilo_Latn ilo_Latn unk ilo_Latn ilo_Latn ilo_Latn ilo_Latn ilo_Latn ilo_Latn ilo_Latn unk ilo_Latn ilo_Latn ilo_Latn ilo_Latn ilo_Latn unk ilo_Latn eng_Latn ilo_Latn ilo_Latn ilo_Latn ilo_Latn unk ilo_Latn eng_Latn eng_Latn